CELEX: 32021R0686
Language: ro
Date: 2021-04-23 00:00:00
Title: Regulamentul de punere în aplicare (UE) 2021/686 al Comisiei din 23 aprilie 2021 de autorizare a unei mențiuni de sănătate înscrise pe produsele alimentare, alta decât cele care se referă la reducerea riscului de îmbolnăvire și la dezvoltarea și sănătatea copiilor, și de modificare a Regulamentului (UE) nr. 432/2012 (Text cu relevanță pentru SEE)

27.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 143/8
               
            
         REGULAMENTUL DE PUNERE ÎN APLICARE (UE) 2021/686 AL COMISIEI
         din 23 aprilie 2021
         de autorizare a unei mențiuni de sănătate înscrise pe produsele alimentare, alta decât cele care se referă la reducerea riscului de îmbolnăvire și la dezvoltarea și sănătatea copiilor, și de modificare a Regulamentului (UE) nr. 432/2012
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 18 alineatul (4),
         întrucât:
         
                     (1)
                  
                  
                     În temeiul Regulamentului (CE) nr. 1924/2006, mențiunile de sănătate înscrise pe produsele alimentare sunt interzise, cu excepția cazului în care sunt autorizate de Comisie în conformitate cu regulamentul respectiv și sunt incluse într-o listă cu mențiuni permise.
                  
               
                     (2)
                  
                  
                     În temeiul articolului 13 alineatul (3) din Regulamentul (CE) nr. 1924/2006, s-a adoptat Regulamentul (UE) nr. 432/2012 al Comisiei (2), prin care se stabilește o listă cu mențiuni de sănătate permise care pot fi înscrise pe produsele alimentare, altele decât cele care se referă la reducerea riscului de îmbolnăvire și la dezvoltarea și sănătatea copiilor.
                  
               
                     (3)
                  
                  
                     Regulamentul (CE) nr. 1924/2006 prevede, de asemenea, că cererile de autorizare a mențiunilor de sănătate pot fi trimise de către operatorii din sectorul alimentar autorității naționale competente a unui stat membru. Autoritatea națională competentă trebuie să transmită cererile valabile Autorității Europene pentru Siguranța Alimentară (EFSA), denumită în continuare „autoritatea”, în vederea efectuării unei evaluări științifice, precum și Comisiei și statelor membre în scop informativ.
                  
               
                     (4)
                  
                  
                     Comisia trebuie să decidă cu privire la autorizarea mențiunilor de sănătate, ținând seama de avizul emis de autoritate.
                  
               
                     (5)
                  
                  
                     Pentru a stimula inovarea, mențiunile de sănătate care se bazează pe dovezi științifice stabilite recent și/sau care includ o cerere de protecție a datelor care fac obiectul unor drepturi de proprietate sunt supuse unei proceduri accelerate de autorizare.
                  
               
                     (6)
                  
                  
                     În urma unei cereri din partea Specialised Nutrition Europe („SNE”) transmise în temeiul articolului 13 alineatul (5) din Regulamentul (CE) nr. 1924/2006, s-a solicitat autorității să emită un aviz cu privire la o mențiune de sănătate privind soluțiile de carbohidrați (CHO) și contribuția lor la îmbunătățirea performanțelor fizice în timpul unor exerciții fizice foarte intense și de lungă durată (întrebarea nr. EFSA-Q-2017-00621). Mențiunea propusă de solicitant a fost formulată după cum urmează: „Consumul de carbohidrați glicemici în timpul unor exerciții fizice foarte intense și de lungă durată contribuie la îmbunătățirea performanțelor fizice”.
                  
               
                     (7)
                  
                  
                     La 13 martie 2018, Comisia și statele membre au primit avizul științific din partea autorității (3), în care se concluziona că, pe baza datelor prezentate, a fost stabilită o relație cauză-efect între consumul de soluții de carbohidrați (CHO) și îmbunătățirea performanțelor fizice în timpul unor exerciții fizice foarte intense și de lungă durată pentru populația țintă de adulți sănătoși și antrenați care efectuează exerciții fizice foarte intense (cel puțin 65 % din VO2max) și de lungă durată (cel puțin 60 de minute). În consecință, o mențiune de sănătate care reflectă această concluzie trebuie să fie considerată conformă cu cerințele Regulamentului (CE) nr. 1924/2006 și să fie inclusă în lista mențiunilor de sănătate permise a Uniunii, stabilită prin Regulamentul (UE) nr. 432/2012.
                  
               
                     (8)
                  
                  
                     Articolul 13 alineatul (3) din Regulamentul (CE) nr. 1924/2006 prevede că mențiunile de sănătate permise trebuie să fie însoțite de toate condițiile (inclusiv restricțiile) necesare utilizării lor. Prin urmare, lista mențiunilor de sănătate permise trebuie să includă formularea mențiunilor respective și condițiile specifice de utilizare, precum și, dacă este cazul, condițiile sau restricțiile de utilizare și/sau o declarație sau o avertizare suplimentară, în conformitate cu normele stabilite în Regulamentul (CE) nr. 1924/2006 și cu avizele autorității.
                  
               
                     (9)
                  
                  
                     Unul dintre obiectivele Regulamentului (CE) nr. 1924/2006 este acela de a asigura veridicitatea, claritatea, fiabilitatea și utilitatea mențiunilor de sănătate pentru consumator și faptul că formularea și prezentarea lor sunt luate în considerare în acest sens. Prin urmare, în situația în care formularea unei mențiuni utilizate de solicitant are același înțeles pentru consumatori ca și cea a unei mențiuni de sănătate autorizate, deoarece demonstrează că există aceeași relație între o categorie de produse alimentare, un produs alimentar sau unul dintre constituenții săi și sănătate, respectiva mențiune trebuie să facă obiectul unor condiții de utilizare identice cu cele menționate în anexa la prezentul regulament.
                  
               
                     (10)
                  
                  
                     În conformitate cu articolul 20 din Regulamentul (CE) nr. 1924/2006, registrul cu mențiuni nutriționale și de sănătate care conține toate mențiunile de sănătate autorizate trebuie să fie actualizat pentru a ține cont de mențiunea de sănătate autorizată prin prezentul regulament.
                  
               
                     (11)
                  
                  
                     Prin urmare, Regulamentul (UE) nr. 432/2012 trebuie să fie modificat în consecință.
                  
               
                     (12)
                  
                  
                     Statele membre au fost consultate,
                  
               ADOPTĂ PREZENTUL REGULAMENT:
         
            Articolul 1
            Mențiunea de sănătate prezentată în anexa la prezentul regulament se include în lista mențiunilor permise a Uniunii, prevăzută la articolul 13 alineatul (3) din Regulamentul (CE) nr. 1924/2006.
         
         
            Articolul 2
            Anexa la Regulamentul (UE) nr. 432/2012 se modifică în conformitate cu anexa la prezentul regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 aprilie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 404, 30.12.2006, p. 9.
         
            (2)  Regulamentul (UE) nr. 432/2012 al Comisiei din 16 mai 2012 de stabilire a unei liste de mențiuni de sănătate permise, înscrise pe produsele alimentare, altele decât cele care se referă la reducerea riscului de îmbolnăvire și la dezvoltarea și sănătatea copiilor (JO L 136, 25.5.2012, p. 1).
         
            (3)  EFSA Journal 2018;16(3):5191.
      
      
         
            ANEXĂ
            În anexa la Regulamentul (UE) nr. 432/2012 se introduce următoarea rubrică, în ordine alfabetică:
            
               
                           Nutrient, substanță, produs alimentar sau categorie de produse alimentare
                        
                        
                           Mențiune
                        
                        
                           Condiții de utilizare a mențiunii
                        
                        
                           Condiții și/sau restricții de utilizare a produsului alimentar și/sau indicații sau avertizări suplimentare
                        
                        
                           Număr în Jurnalul EFSA
                        
                        
                           Numărul corespunzător înregistrării din lista consolidată prezentată spre a fi evaluată de către EFSA
                        
                     
                           „Soluții de carbohidrați
                        
                        
                           Soluțiile de carbohidrați contribuie la îmbunătățirea performanțelor fizice în timpul unor exerciții fizice foarte intense și de lungă durată la adulții antrenați.
                        
                        
                           Mențiunea poate fi utilizată numai pentru soluțiile de carbohidrați care, conform instrucțiunilor de utilizare, furnizează între 30 g și 90 g de carbohidrați pe oră, în cazul în care carbohidrații în cauză sunt glucoza, zaharoza, fructoza și/sau maltodextrinele, în următoarele condiții:
                           
                                       (a)
                                    
                                    
                                       fructoza (obținută din fructoză și/sau zaharoză) nu trebuie să reprezinte mai mult de 1/3 din carbohidrații totali; și
                                    
                                 
                                       (b)
                                    
                                    
                                       glucoza (obținută din glucoză, zaharoză și/sau maltodextrine) nu trebuie să depășească 60 g/h.
                                    
                                 Consumatorul trebuie să fie informat cu privire la faptul că efectul benefic este obținut numai de adulții antrenați care efectuează exerciții fizice foarte intense (cel puțin 65 % din VO2max) și de lungă durată (cel puțin 60 de minute).
                        
                        
                           Mențiunea poate fi utilizată numai în cazul produselor alimentare destinate adulților antrenați care efectuează exerciții fizice foarte intense și de lungă durată.
                        
                        
                           2018;16(3):5191”